Mbalula gevra om in te gryp by Greyhound(Foto: Greyhound/Facebook) Die Demokratiese Alliansie doen ŉ beroep op die minister van vervoer, Fikile Mbalula, om met Greyhound in gesprek te tree oor moontlike opsies hoe die regering kan ingryp om sluiting van die maatskappy se bedrywighede te voorkom. Maroela Media het vroeër berig die maatskappy het laat weet dat hy op 14 Februarie sy Greyhound en Citiliner-bedrywighede opskort. “Die besluit sal ŉ verwoestende impak tot gevolg hê vir nog duisende Suid-Afrikaners wat nou deur werkloosheid in die gesig gestaar sal word,” het Chris Hunsinger, die DA se skaduminister van vervoer, in ŉ verklaring gesê. Die sluiting van Greyhound en Citiliner sal ook ŉ groot gaping laat in die bekostigbare langafstand reisbedryf. Duisende Suid-Afrikaners en diegene wat in buurlande woon, maak al dekades lank staat op dié dienste. “Daar is dalk ŉ verskeidenheid redes vir dié besluit deur die Greyhound-busmaatskappy, maar ons moet oorweeg watter impak die regering se lukrake afsonderingsregulasies op die maatskappy gehad het – waaronder om die landsgrense te sluit, om interprovinsiale reise te verbied, versuim om die WVF Ters-ondersteuning te verleng tydens die uitgerekte afsondering en die aandklokreël,” het Hunsinger bygevoeg. Die DA het herhaaldelik verligting versoek vir veral bus- en toeristebusmaatskappye wat min tot geen inkomste ontvang het tydens die uitgerekte afsonderingsperiode nie. “Dit, tesame met die gevoellose en volgehoue besluite deur die regering om nie die geldigheid van voertuie te verleng nie, het bygedra tot finansiële probleme vir voertuigvlooteienaars.” Hunsinger meen die regering het ŉ bydra gelewer tot dié situasie en hy moet ŉ betekenisvolle manier vind, wat nie ŉ reddingsboei insluit nie, om die maatskappy, wat al 37 jaar lank ŉ noodsaaklike diens lewer, by te staan.”